GYLLENE KLUBBEN Helsinki, 16.5.2017

JÄSENKIRJE 5

**Kevään viimeinen tapaaminen tiistaina 30. toukokuuta.**

Tapaamme kello 10.30 Kauppatorin rannassa, josta lähdemme IHA-Lines Oy:n vesibussilla lounasristeilylle, joka kulkee Helsingin vesillä itäistä reittiä. Matka kestää n. 1,5 tuntia. Hinta on eläkeläisiltä 32€ ja maksetaan laivaan noustessa. Toivottavasti kesä olisi jo tuolloin alkanut. Tähän osioon pitää ilmoittautua viimeistään keskiviikkona 25.5. lounasvarauksen takia.

Risteilyltä palattuamme kävelemme Helsingin uuden komistuksen, MAAILMANPYÖRÄN luo, johon päästäkseen joutuu luultavasti jonottamaan. Kierroksen hinta on 12 €, ja se kestää 12 min. Maksan kaikkien rohkeiden kierroksen SRO:n piikkiin. (Shamppanjakierros olisi ollut 10 kertaa kalliimpi, joten hylkäsin ajatuksen kustannussyistä.)

Seuraava kohde on viereinen uima-allas, jossa mainonnan mukaan on lämmitetyt altaat, merivesiallas, sauna ja toivottavasti myös kahvila. En ole käynyt vielä kokeilemassa, mutta ehkä ehdin vielä ennen 30.5. käydä vakoilemassa. Jos lähdet mukaan, ota uikkarit mukaan, ehkä myös pyyhe! Tässä nämä seikkailut tiistaina 30.5., jolloin olen myös tilannut kesäisen sään! Siis ilmoittautukaa mukaan (myös kannattajajäsenet tervetulleita) viimeistään 25.5. entisiin osoitteisiin, sähköposti eevaleena.valve@luukku.com tai viesti puh. 040 501 3195.

Keväällä ja kesällä on Helsingissä paljon kiinnostavaa ohjelmaa, joista vinkkejä tässä:

Torstaina 1. kesäkuuta ovat **POHJOISMAIDEN kruunupäiset ja -päättömät valtionpäämiehet ja ‑naiset** onnittelemassa 100-vuotiasta itsenäistä Suomea ja todennäköisesti bongattavissa presidentinlinnan parvekkeelta joskus päivän kuluessa.

**Aino Acktén kamarifestivaalissa** 16.5. - 22.9.2017 Kallion kirkon yhteydessä sijaitsevalla Ackté-klubilla minua kiinnostivat mm. 31.5. klo 19 An evening of song - Suomi meets America, 15.6. klo19 Mot alla fyra vindar - musiikkia Edith Södergranin runoihin, 9.8. Hvila vid denna källa - Fredmanin epistoloita sekä päätöskonsertti Tähtisumua pe 22.9. Lippuja voi varata ennakkoon sähköpostitse,

 liput@acktefestival.fi tai tiistaisin klo 12-14 myös puhelimitse 044 927 8634.

**Laukon kartanon retken** toteutamme siten, että retkipäivä on **maanantai 3. heinäkuuta**. Halukkaat voivat ilmoittautua minulle toukokuun loppuun mennessä. Lähtö tapahtuu Tampereen rautatieasemalta ja osallistujamäärästä riippuen joko julkisilla kulkuneuvoilla tai mikäli osallistujia on vain 1-3, kuljetus hoituu meidän autolla. Ilmoittakaa halukkuudestanne sähköpostilla tai puhelimitse niin räätälöidään sopiva retki.

**Myrskyluodon Maijaan 5.10.** on vielä 12 lippua varattavissa. Palaan asiaan ilmoittautuneiden kesken syksyllä.

Hyvää kesää kaikille gylleneläisille toivottaa Eeva-Leena!